# name
Els nois tenen més ansietat quan estudien matemàtiques

# metadata.dc.description.abstract[].value
Fa anys que en molts països occidentals es detecta una davallada de l'interès dels adolescents i els joves per cursar estudis científics i tecnològics, els anomenats STEM (de les inicials angleses de science, technology, engineering i mathematics ). Aquest fet ha portat moltes universitats a desenvolupar plans per atraure més estudiants als STEM, atès l'interès que tenen aquestes disciplines de cara al futur, sense perjudici de les humanitats i les arts, igualment imprescindibles. Aquests plans també pretenen disminuir el biaix de gènere, que es manifesta amb una presència reduïda de noies en molts d'aquests estudis. Diversos treballs han demostrat que un dels factors que cal tenir en compte quan es desenvolupen polítiques educatives és l'ansietat que poden sentir els estudiants davant d'algunes matèries com les matemàtiques. La investigadora Angela R. Laird i els seus col·laboradors, de diverses universitats nord-americanes, han examinat quins circuits neuronals s'activen amb l'ansietat que poden sentir els estudiants universitaris quan aprenen matemàtiques. Segons han publicat a la revista Science of Learning, les xarxes neuronals que s'activen inclouen les anomenades xarxes de reconeixement d'estímuls, de funcionament per defecte i de les funcions executives, però hi ha diferències fonamentals en funció del gènere. A més, l'origen principal d'aquesta ansietat prové de les experiències prèvies que han tingut els estudiants, cosa que emfasitza la importància de l'educació primària i secundària per evitar l'ansietat i disminuir el biaix de gènere, un aspecte imprescindible per avançar cap a una societat més justa i igualitària.

# metadata.dc.rights[].value
(c) Edició de Premsa Periòdica Ara, 2020

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Els nois tenen més ansietat quan estudien matemàtiques